Πληροφορίες: Ειρήνη Τσαλουχίδου, Εύα Μαγειροπούλου

Εξαιρετικά επείγον

**Αθήνα:** 08.07.2022

**Αρ. Πρωτ.:** 1020

ΠΡΟΣ: κ. Κωνσταντίνο Χατζηδάκη, Υπουργό Εργασίας και Κοινωνικών Υποθέσεων

**κ. Χρήστο Σταϊκούρα, Υπουργό Οικονομικών**

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η τροποποίηση της υπ’ αρ. οικ. 62412 Κοινής Υπουργικής Απόφασης για το Πρόγραμμα Κοινωνικού Τουρισμού για συνταξιούχους e- ΕΦΚΑ του πρώην ΟΑΕΕ για την περίοδο 2022-2023.**»**

***Αξιότιμοι κύριοι Υπουργοί,***

Όπως γνωρίζετε, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Στις 5.07.2022, δημοσιεύτηκε η υπ’ αρ. **οικ.** **62412 Κοινή Υπουργική Απόφαση που αφορά στο Πρόγραμμα Κοινωνικού Τουρισμού για συνταξιούχους e- ΕΦΚΑ του πρώην ΟΑΕΕ για την περίοδο 2022-2023.**

Σύμφωνα με την αναφερόμενη ΚΥΑ, στην παράγραφο 2 του άρθρου 2 «**Δικαιούχοι/Ωφελούμενοι του Προγράμματος**» είναι: « (…) (γ) τέκνα των δικαιούχων ηλικίας από 18 ετών και άνω με οποιαδήποτε αναπηρία σε ποσοστό **67% και άνω ισοβίως**, έμμεσα ή άμεσα ασφαλισμένα λόγω αναπηρίας, χωρίς ημέρες εργασίας, (….) (ε) οι συνοδοί δικαιούχων ή ωφελουμένων των ως άνω περιπτώσεων α’ έως δ’ ανηκόντων στην κατηγορία ατόμων με αναπηρία σε **ποσοστό 67% και άνω**, **και μόνο στην περίπτωση που υπάρχει αναγκαιότητα συνοδείας** και αυτή προκύπτει από τον νόμο και αποδεικνύεται από σχετική βεβαίωση (όταν απαιτείται), όπως αυτή προσδιορίζεται στα δικαιολογητικά συμμετοχής της Δημόσιας Πρόσκλησης.».

Με βάση τα παραπάνω, διαπιστώνεται ότι πρόκειται να έχουν δικαίωμα συμμετοχής μόνο τα ενήλικα τέκνα που έχουν ποσοστό αναπηρίας 67% και άνω εφόρου ζωής καθώς αντίστοιχα και οι συνοδοί των δικαιούχων και των ωφελούμενων που έχουν ποσοστό αναπηρίας 67% και άνω και μόνο στην περίπτωση που υπάρχει αναγκαιότητα συνοδείας.

***Κύριοι Υπουργοί,***

Η ουσιαστική στήριξη των ευάλωτων κοινωνικών ομάδων σε περιόδους κρίσης επιβάλλει την ύπαρξη ειδικής και ουσιαστικής μέριμνας για τα άτομα με αναπηρία και χρόνιες παθήσεις, αλλά και για τα μέλη των οικογενειών τους. Ο πρωτοφανής πληθωρισμός που βιώνουμε καθώς και το πρόσθετο κόστος διαβίωσης που προκύπτει λόγω αναπηρίας, οδηγεί τα άτομα με αναπηρία/χρόνιες παθήσεις αλλά και τα μέλη των οικογενειών τους όλο και περισσότερο στην φτωχοποίηση.

Οι αναφερόμενες δύο περιπτώσεις στην υπ’ αρ. **οικ.** **62412 Κοινή Υπουργική Απόφαση για το Πρόγραμμα Κοινωνικού Τουρισμού των συνταξιούχων του πρώην ΟΑΕΕ / e- ΕΦΚΑ για την περίοδο 2022-2023 αποτελούν διάκριση έναντι των ατόμων με αναπηρία και χρόνιες παθήσεις.**

Για το λόγο αυτό, στο πλαίσιο των αρμοδιοτήτων σας απευθυνόμαστε σε εσάς προκειμένου **να τροποποιηθούν:**

* **η περίπτωση γ της παρ. 2 του άρθρο 2 και να συμπεριληφθούν όλα τα τέκνα με αναπηρία ή και χρόνια πάθηση που έχουν κατά την υποβολή της αίτησης απόφαση σε ισχύ με ποσοστό αναπηρίας 50% και άνω, χωρίς να απαιτείται απόφαση εφόρου ζωής καθώς και**
* **η περίπτωση ε της ίδια παραγράφου, προκειμένου να δικαιούνται συνοδό όλοι οι δικαιούχοι ή ωφελούμενοι του εν λόγω προγράμματος, εφόσον έχουν ποσοστό αναπηρίας 50% και άνω και χωρίς να χρήζει αποδείξεως η ανάγκη συνοδείας.**

Επιπρόσθετα, θα πρέπει να ληφθεί μέριμνα ώστε να συμμετέχουν στο Πρόγραμμα του Κοινωνικού Τουρισμού των συνταξιούχων του πρώην ΟΑΕΕ / e- ΕΦΚΑ για την περίοδο 2022-2023 όλοι οι ωφελούμενοι με αναπηρία που διαθέτουν πιστοποίηση από το ΚΕΠΑ, από τις υγειονομικές επιτροπές των νομαρχιών πριν την σύσταση των ΚΕ.Π.Α, αλλά και από τις Ανώτατες Υγειονομικές Επιτροπές, Στρατού (Α.Σ.Υ.Ε.), Ναυτικού (Α.Ν.Υ.Ε.) και Αεροπορίας (Α.Α.Υ.Ε.), εφόσον είναι **εν ισχύ.**

Πιστεύοντας πως θα κατανοήσετε τη σοβαρότητα του εν λόγω θέματος, ευελπιστούμε στην άμεση και θετική ανταπόκρισή σας στο ως αίτημά μας και στην ενημέρωση της Συνομοσπονδίας για την εξέλιξη αυτού.

Εν αναμονή της άμεσης ανταπόκρισής σας, σάς ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού, κ. Κυριάκου Μητσοτάκη
* κ. Γεώργιο Γεραπετρίτη, Υπουργό Επικρατείας

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |